Liikenne on mennyt niin villiksi, että tämän reiän pitää kasvaa – Patosiltaan suunnitellaan levennystä... tai toista viereen

Petteri Mäkinen

Tammerkosken ylittävä Patosilta on levenemässä ja sen päässä oleva Frenckellin rakennuksen seinäaukko on kasvamassa.

Suunnittelutyö ja rakentamisen vaatimat selvitykset ovat alkamassa heti ensi vuonna.

– Nykyisen sillan kapasiteetti ei ole riittänyt aiemmillekaan kulkijamäärille ja nyt tilanne on muuttunut kestämättömäksi ja vaaralliseksi, kertoo liikenneinsinööri Timo Seimelä

Vihreän valtuustoryhmän asiasta joulukuussa 2017 tekemä valtuustoaloite käsiteltiin Tampereen kaupunginvaltuustossa maanantaina osana ensi vuoden talousarviota.

Neljä metriä leveästä Patosillasta on muodostumassa pullonkaula keskustan läpi idästä länteen kulkevalla pyöräilyreitillä. Paine pyöräilijöiden lisääntymiseen kasvaa, kun pyöräilyolosuhteita ollaan kehittämässä sen kummassakin päässä Rongankadulla ja Puutarhakadulla.

Hämeenkadun remontin aikana sillalla on kulkenut päivittäin lähes 4000 pyöräilijää ja 3000 jalankulkijaa. Lisämausteen Patosillalle ovat tuoneet myös sähköpotkulaudat.

– Lisäksi sillalla on paljon kansallismaiseman ihailijoita, jotka unohtavat monesti olevansa keskellä vilkasta liikenneväylää ja syntyy yllättäviä ja vaarallisia tilanteita, kun nopeuserot ovat suuret.

Arvioiden mukaan Patosillan nykyinen leveys pitäisi tuplata liikennemäärän kasvun takia. Osana keskustan länsiosan liikenteen yleissuunnitelmaa pohdittiin sekä Patosillan leventämistä että toisen rakentamista viereen.

– Kansallismaisemaan rakentaminen on aina herkkä asia ja tämä vaatii keskusteluja muun muassa Pirkanmaan maakuntamuseon kanssa, tietää Seimelä.

Kustannusarviokin selviää vasta kun suunnitelmat etenevät.

Kokonaisuuteen liittyy myös Frenckellin läpi kulkevan aukon kasvattaminen. Tämä on tarkoitus ottaa huomioon jo Frenckellin käyttötarkoituksen muuttamiseen tähtäävässä asemakaavamuutoksessa.

– Tien vieminen olemassa olevan rakennuksen läpi on tietysti teknisesti ja kaupunkikuvallisesti haastavaa.

Rakentamistyöt voisivat alkaa aikaisintaan vuonna 2022. Töitä ei haluta aloittaa ennen kuin Hämeenkatu saadaan kokonaan valmiiksi.